Eksjuffrou se 12 topwenke oor Wiskunde | oolfant.com: tuisskool in Afrikaans
Home » Kyk so na die webinaar oor taalwerk » Artikels » Hoe en wat moet kinders leer » Eksjuffrou se 12 topwenke oor Wiskunde
Mariëtte van Reenen is ŉ tuisskoolma van ses, maar is ook opgelei as ŉ Wiskunde-onderwyseres. Op haar dag het sy ook in Engeland skoolgehou. Sy gee Wiskundewenke en raad hoe om die vak suksesvol as tuisskoler aan te pak.
“Ek is baie lief vir Wiskunde en ek kan die meeste probleme oplos, maar ek was self nooit iemand wat vinnige hoofberekeninge kon doen nie,” is haar verbasende bekentenis.
Iets wat vir die meeste van ons waarskynlik as ŉ groot verligting kom. Want soos ons almal weet, is en bly Wiskunde een van die sleutelvakke wat ons vir ons kinders moet leer.
Mariëtte bied ook seminare aan oor Wiskunde. As jy belangstel om dit by te woon, stuur vir haar ŉ WhatsApp of ŉ e-pos. Hier is haar skakelbesonderhede: [email protected] 076 421 6684
Gaan luister gerus na die onderhoud en hoor:
hoekom sy sê mens moet met Wiskunde maar baie “negatief” wees
hoe eenvoudige en praktiese hulpmiddels Wiskunde baie makliker en lekkerder kan maak
wat jy moet doen as jy kind op sy vingers wil tel
hoe belangrik dit is om ŉ bladsy vol pyltjies te gebruik
dat mens rekenaars met groot vrug in Wiskunde kan gebruik
wat om te doen as jou kind elke keer van voor af wil begin tel met ŉ sommetjie soos 20 + 30
dat mens baie versigtig met “is gelyk aan” moet werk
wat gebeur as jy as ouer nie inspring en dadelik vir jou kind wys hoe hy ŉ som moet doen nie
12 Top Wiskundewenke
Hier is vir jou ŉ kort opsomming van die 12 belangrikste punte.
Memorisering kan help met spoed waarteen mens Wiskunde doen, maar dis belangriker om te weet hoe om ŉ som te kan uitwerk.
Leer jou kinders vorentoe en agtertoe tel. Om agtertoe te kan tel is ŉ belangrike les om van aftrek te begin leer.
Gebruik getallelyne om ook veral negatiewe getalle vir kinders te verduidelik. Links is trek af en regs is tel by. Jy kan jou getallelyn ook vertikaal sit soos ŉ hysbak of ŉ termometer. Baie keer maak dit vir ŉ kind meer sin.
Skole het min of meer die Wiskunde fases reg, maar omdat daar nie iets soos ŉ gemiddelde kind bestaan nie, is almal in ŉ klas nooit op presies dieselfde verstaanvlak nie. As gevolg van die opset met 40+ kinders in klasse kan die onderwyser nie wag totdat almal al die konsepte snap nie. En dis waar baie van die moeilikheid inkom. As tuisskoolouer kan jy lank genoeg stilstaan by ŉ konsep tot ŉ kind dit verstaan.
Moenie bekommerd wees as jou kind sy hande gebruik om mee te tel nie. Sy vingers verskaf aanvanklik vir hom goeie steierwerk, maar hy sal dit wel mettertyd afleer.
Wiskundewenke: Werk so lank as moontlik konkreet!
Vir baie lank sal kinders as jy byvoorbeeld 2 en 3 bymekaar sit, elke keer van een af begin tel en nie verder gaan van 2 af aan nie. Dis normaal. Los jou kind as hy dit doen. Mettertyd sal hy besef dat hierdie manier baie tyd mors.
Werk so lank as moontlik konkreet. Minstens tot op sewe jaar, maar selfs dan ook tot op dertien jaar. ŉ Kind wat gereeld ŉ lemoen in helftes verdeel het en toe die helftes weer halveer het, snap makliker dat ½ x ½ = ¼
Gebruik ŉ pyltjiekaartbladsy met pyltjies wat links, regs, ondertoe, boontoe wys en laat jou kind gereeld deur die bladsy werk en met sy hande die verskillende rigtings wys en uitroep.
Nog ŉ oulike hulpmiddel wat jy kan gebruik, is stukkies karton waarmee jou kind vierkantsgetalle kan pak.
Mens hoef nie Wiskunde op ŉ rekenaar vir jou kind te leer nie, maar rekenaarspeletjies wat spesifiek oor Wiskunde gaan, kan jou kind help met die inoefening.
As jy jouself kan keer en nie inspring en nie dadelik vir die kind jou metode wys nie, kan ŉ kind by die interessantste maniere uitkom om self by ŉ antwoord uit te kom. Dit versterk sy insig in Wiskunde.
Uiteindelik is dit belangrik dat kinders op die regte logiese manier leer om Wiskunde te skryf. Hulle is geneig om byvoorbeeld ŉ is-gelyk-aan-teken op baie onlogiese maniere te gebruik. Let net daarvoor op.
Voorbeeld 2 x 3 = 6 + 5 = 11 is nie Wiskundig waar nie
Gaan kyk hier na die onderhoud.
In die onderhoud praat Mariëtte oor die Brombacher reeks vir Wiskunde. Let wel: die werkboekies is beskikbaar in Afrikaans. Waar mens die boeke bestel, kan jy kies in watter taal jy dit wil hê.
Kry hier meer inligting oor die Brombacher reeks.
Om toegang tot meer Afrikaanse hulpbronne vir Wiskunde te kry, vul die vorm hieronder in en teken in op die poslys.